

 Αλεξανδρούπολη, 19/4/2024

**ΑΝΑΚΟΙΝΩΣΗ**

Η 105η Σύνοδος Πρυτάνεων των Ελληνικών Πανεπιστημίων διεξήχθη από τις 17 έως και τις 19 Απριλίου 2024, στην Αλεξανδρούπολη. Η Σύνοδος διοργανώθηκε από το Δημοκρίτειο Πανεπιστήμιο Θράκης με Προεδρεύοντα τον Πρύτανη Καθηγητή Φώτιο Μάρη με τη συμβολή των μελών του Προεδρείου, Πρύτανη του Οικονομικού Πανεπιστημίου Αθηνών, Καθηγητή Δημήτρη Μπουραντώνη και του Πρύτανη του Πανεπιστημίου Πατρών, Καθηγητή Χρήστου Μπούρα.

Την Παρασκευή, 19 Απριλίου του 2024 πραγματοποιήθηκε η Ολομέλεια της Συνόδου με την παρουσία του Υπουργού Παιδείας, Θρησκευμάτων και Αθλητισμού, κ. Κυριάκου Πιερρακάκη και του Γενικού Γραμματέα Ανώτατης Εκπαίδευσης, Καθηγητή Οδυσσέα Ζώρα.

Στις εργασίες της Συνόδου μετείχαν επίσης ο Γενικός Γραμματέας Έρευνας και Καινοτομίας κ. Αθανάσιος Κυριαζής, η Πρόεδρος του Ιδρύματος Νεολαίας και Δια Βίου Μάθησης Δρ. Άννα Ροκοφύλλου, η Γενική Διευθύντρια της Εθνικής Αρχής Ανώτατης Εκπαίδευσης Δρ. Χριστίνα Μπέστακαι η Προϊσταμένη της Γενικής Διεύθυνσης Ανώτατης Εκπαίδευσης κ. Βαρβάρα Παπαθανασοπούλου και άλλοι υπηρεσιακοί παράγοντες του ΥΠΑΙΘΑ.

Στη συνεδρίαση της Ολομέλειας της Συνόδου, την Πέμπτη 18 Απριλίου του 2024, κεντρικό θέμα συζήτησης αποτέλεσε η Διεθνοποίηση και Εξωστρέφεια στην Τριτοβάθμια Εκπαίδευση, στην οποία παρευρέθηκε ο Αντιπρόεδρος της Ευρωπαϊκής Επιτροπής κ. Μαργαρίτης Σχοινάς, ο οποίος στην εισήγησή του αναφέρθηκε στην πρόταση για ένα κοινό Ευρωπαϊκό Πτυχίο που θα αποτελέσει συνέχεια άλλων επιτυχημένων πολιτικών της Ευρωπαϊκής Ένωσης, όπως το πρόγραμμα ERASMUS+.

Δεύτερη θεματική ενότητα αποτέλεσε ο ψηφιακός μετασχηματισμός της Τριτοβάθμιας Εκπαίδευσης. Διαπιστώθηκε ότι αποτελεί ισχυρή προτεραιότητα η ανάγκη περαιτέρω ανάπτυξης των ψηφιακών συστημάτων και η στελέχωση των μονάδων ψηφιακής διακυβέρνησης με εξειδικευμένο ανθρώπινο δυναμικό.

Η Σύνοδος συζήτησε επιπλέον διεξοδικά ζητήματα, που απασχολούν το Ελληνικό Δημόσιο Πανεπιστήμιο και συγκεκριμένα θέματα έρευνας και καινοτομίας, οικονομικά, φοιτητικής μέριμνας, διοικητικά και ακαδημαϊκά.

Ειδικότερα, συζητήθηκαν θέματα που αφορούν την ενίσχυση του αυτοδιοίκητου των Ελληνικών Πανεπιστημίων, την αναβάθμιση των υπηρεσιών φοιτητικής μέριμνας και τη βελτίωση των συνθηκών ασφαλείας και προστασίας της πανεπιστημιακής κοινότητας και των υποδομών.

Συζητήθηκε και κρίθηκε αναγκαία τόσο η συστηματική ετήσια αύξηση του τακτικού προϋπολογισμού των Πανεπιστημίων, όσο και η αντιμετώπιση της υποστελέχωσης με κατανομή νέων μονίμων θέσεων ακαδημαϊκού και διοικητικού προσωπικού. Στο πλαίσιο της άμεσης αντιμετώπισης του προβλήματος ζητήθηκε η επίσπευση της διαδικασίας έγκρισης των Οργανισμών των ΑΕΙ και η κατάλληλη ρύθμιση συμμετοχής του πάσης φύσεως διοικητικού προσωπικού στο ενιαίο σύστημα κινητικότητας λαμβάνοντας υπόψη τη γνώμη του Πανεπιστημίου.